«Тажышхуэ» зэпеуэм и жэз медалыр Мудраным къехь
ДзюдомкIэ «Тажышхуэ» зэпеуэр Франджым и къалащхьэ Париж иджыблагъэ щекIуэкIащ.
Мазаем и 9-м щIэзыдза зэхьэзэхуэм и япэ махуэм утыку къихьащ Мудрэн Беслъэн. Килограмм 60 зи хьэлъагъхэм я зэпеуэм абы зэкIэлъхьэужьу щыхигъэщIащ Къэзахъстаным щыщ Коссаев Еркебулан, Узбекистаным икIа Урозбоев Диорбэч, куржы Папинашвили Амиран сымэ. Адыгэ щIалэр къыхэзыгъэщIэфар иужькIэ зэхьэзэхуэм щытекIуа япон Такатэ Наохисэщ.
Ещанэ увыпIэм щыщIэбэна финал цIыкIум Мудрэныр щефIэкIащ хэгъэрейхэм ящыщ франджы Милу Софиан. Арати, «Тажышхуэ» зэпеуэм и жэз медалыр зыIэригъэхьащ.
КъыкIэлъыкIуэ махуэм бэна Хьэбэчыр Мурат иубыдыфар еплIанэ увыпIэрщ икIи медалыншэу къэнащ. Ар хэтащ килограмм 81-м нэс зи хьэлъагъхэм я зэпеуэм.
Хьэтау Ислъам.
